## Nuria Montes: “Des de la Generalitat estem fomentant un ecosistema favorable per a la innovació”

*** La consellera d’Innovació, Indústria, Comerç i Turisme ha clausurat este dimecres el fòrum d’estiu de la Plataforma per a les Relacions Empresarials del Mediterrani (REM)
* Nuria Montes ha anunciat que “des de la Generalitat es té el ferm compromís d’empatitzar amb les empreses i posar-les en el punt focal de totes les nostres polítiques**

La consellera d’Innovació, Indústria, Comerç i Turisme, Nuria Montes, ha clausurat este dimecres el fòrum d’estiu de la Plataforma per a les Relacions Empresarials del Mediterrani (REM). En este esdeveniment, la consellera ha abordat la importància de l’ecosistema emprenedor de la Comunitat valenciana i l’estratègia global de la Generalitat per a incentivar-lo i potenciar el seu desenvolupament.

La representant del Govern Valencià ha destacat que “la Comunitat s’ha distingit sempre pel seu caràcter emprenedor. Tenim, a més, un entorn propici per a l’emprenedoria, ja que som capdavanters en comerç, innovació i exportacions; tenim excel·lents universitats, centres tecnològics de primera línia, infraestructures claus com els ports i importants inversions estrangeres. A l’anterior cal afegir l’enorme potencial de creixement que encara ens queda”.

En este context, “la innovació és un motor crucial per al creixement econòmic i la competitivitat. Des de la Generalitat estem fomentant un ecosistema favorable per a la innovació, on les empreses troben el suport necessari per a invertir en noves tecnologies, en la formació dels seus treballadors i en l’oferta de nous productes i servicis”, ha continuat explicant Nuria Montes.

“És necessari també afavorir la transferència de tecnologia i coneixements entre centres d’investigació i empreses, la qual cosa resulta essencial per a impulsar la innovació, millorar la competitivitat i abordar els desafiaments globals. Per a fer-ho, és vital teixir aliances i crear xarxes que faciliten l’intercanvi de coneixements i tecnologies entre diferents actors i sectors”, ha apuntat la consellera d’Innovació, Indústria, Comerç i Turisme.

D’altra banda, Nuria Montes ha anunciat que “des de la Generalitat es té el ferm compromís d’empatitzar amb les empreses i posar-les en el punt focal de totes les nostres polítiques, aplicant quatre principis: la meritocràcia (transformant línies d’ajudes nominatives del Consell anterior en línies de concurrència competitiva); l’eficiència; l’excel·lència i la simplificació administrativa. De fet, acabem de presentar el Pla Simplifica 2024-2026 per a reduir la burocràcia, aconseguir l’eficiència administrativa i atraure inversions de tota mena”.

**Alacant com a focus d’emprenedoria**

A més, la responsable d’Innovació, Indústria, Comerç i Turisme ha puntualitzat que “per al Govern Valencià, Alacant té una enorme importància en el desenvolupament econòmic de la Comunitat i per això volem potenciar l’aeroport d’Alacant-Elx per a adequar-lo a la importància turística de la província. També estem rellançant Ciutat de la Llum on s’estan duent a terme set noves produccions que tindran un impacte econòmic de 50 milions d’euros”.

Paral·lelament, ha seguit la consellera, “apostem pel port d’Alacant com a *hub* tecnològic i d’innovació. També per PLD Space com a empresa capdavantera internacional d’un sector capdavanter com l’aeroespacial i pel VAHIA 2030 com a vall d’hidrogen verd emmarcat en el corredor europeu H2MED, per a convertir Alacant en actor essencial en el futur de les renovables”.

Nuria Montes ha conclòs assenyalant que “cal ressenyar que en maig es va crear la unió estratègica Aliança del Mediterrani Sud entre universitats, institucions públiques i sector tecnològic, que convertirà Alacant i la Comunitat Valenciana en referents de producció tecnològica, juntament amb Castelló i València Silicon Clúster”.

Finalment, la representant del Govern Valencià ha destinat unes paraules per a elogiar la labor dels premiats en el fòrum d’estiu de la Plataforma per a les Relacions Empresarials del Mediterrani (REM), concretament, la Federació dels Mercats Municipals de Madrid i l’empresa PowerCo.

Fecha: 17/07/2024